Festîvala Kultur û Xoza ya Munzurî ya 19’ine roja dîyine de zî rastê qedexe, astengî û tacîzê polîsan amî. Dimayo ke belgefîlmê bi nameyê ‘Mayê Şemeyî’ û aktîvîteya Atolyeya Kavramî ya LGBT’yî hetê walîtîye ra ameyî qedexekerdene, panelêk ke bi tewrbîyayîşê sîyasetmedaran ame waştene zî rastê tacîzê polîsan ame.
Temel: Ma Zordarîya Kamera Qebul Nêkenê
Gama ke pîya bi endamanê çapemenî û temaşekaran qiseykerdoxan zî salone de cayê xo girewt, tam panel dest pêkerdêne polîsê ke zere de bî dest bi girewtişê qeydê kamera kerd. Parlamenterê HDP’yî Tayyîp Temelo ke hemverê polîsanê ke antişê dîmenan kerdêne reaksîyon da vat,''Ma nê qebul nêkenê, ma nika salonêka girewtî de kombîyayîşê salone kenê. Eke no kerdişê polîsan nêvindero ma do panelî Sanat Sokagi de virazê.'' La rixmê nê hîşyarîya Temelî de zî polîsan peynî ro antişî neared, naye ser ame vatene ke do panel Sanat Sokagi de bêro viraştene. Dimayê pêhesnayîşo ke ame kerdene ra panelîst û temaşekaran bi çepik û tîlîlîyan hemverê bicaardişî de reaksîyon da û şîyî Sanat Sokagi.
